Appoġġ tal-UE għas-Sirja u r-reġjun: Il-President Tusk fil-konferenza dwar il-kriżi fis-Sirja, f'Londra L-UE twiegħed li tagħti aktar minn € 3 biljun lis-Sirjani fil-konferenza ta' Londra Illum qegħdin hawn biex nistabbilixxu rispons komuni għall-akbar sfida umanitarja ta' żminijietna: il-kriżi tar-refuġjati Sirjani. Ir-refuġjati ma tantx kellhom għażla ħlief li jaħarbu minn pajjiżhom. Ħafna minnhom tilfu kollox. U issa, wara ħafna snin ta' kunflitt, in-nies qatgħu qalbhom. Għandna l-obbligu morali li nerġgħu nagħtuhom tama. Il-ġirien tas-Sirja għamlu sforzi straordinarji biex jakkomodaw aktar minn 4.6 miljun refuġjat. Il-komunità internazzjonali tirrikonoxxi li pajjiżi bħal-Libanu, il-Ġordan u t-Turkija qed jipprovdu ġest pubbliku globali bl-assistenza li qed jagħtu lir-refuġjati. Aħna lkoll qegħdin hawn għaliex dan il-ġest pubbliku jrid jiġi ffinanzjat mill-Komunità dinjija. Irridu nappoġġaw lill-ġirien tas-Sirja biex jakkomodaw lir-refuġjati. Sa mill-bidu tal-kunflitt, l-Unjoni Ewropea nefqet 5 biljun euro biex tgħin fil-ġestjoni ta' din il-kriżi. Is-sena li għaddiet, l-Unjoni Ewropea qabżet l-impenn tagħha li tagħti 1 biljun euro addizzjonali għar-reġjun. Issa ninsabu lesti biex noffru aktar għajnuna. Bi pjaċir inħabbar li l-Unjoni Ewropea u l-istati membri tagħha ser jallokaw aktar minn 3 biljun euro biex jirrispondu għall-ħtiġijiet tas-Sirja, il-Ġordan, il-Libanu u t-Turkija għall-2016. Wara dan, mill-2017 'il quddiem, l-UE u l-Istati Membri beħsiebhom iżommu dan il-livell ta' finanzjament. Minbarra din il-wegħda, il-bank tal-UE ser jagħmel il-parti tiegħu wkoll. Il-Bank Ewropew tal-Investiment qed jippjana li jsellef madwar 12.5 biljun euro lit-Turkija, il-Ġordan, il-Libanu u l-Eġittu matul il-ħames snin li ġejjin. Dan jista' jiżdied sa total possibbli ta' 23 biljun euro għar-reġjun kollu tal-Lvant Nofsani u l-Afrika ta' Fuq. Il-President Hoyer mill-BEI ser jippreżenta d-dettalji aktar tard illum. Ser inkompli nikkonvinċi lil sħabi tal-G7 u tal-G20 biex inżidu l-isforzi globali tagħna.